Pelle Dragsted (EL), 2022-12-20:
I dag kunne vi have tredjebehandlet et forslag til en rigtig finanslov, som tog hånd om de akutte økonomiske problemer, som mange i vores befolkning står med lige nu, med stigende priser på fødevarer, el og varme – en finanslov, som kunne hjælpe nogle af de mennesker, der er allerhårdest ramt af inflationen, og skabe ro nede i maven på nogle af de fattigste familier i det her land.
I stedet for skal vi blot behandle et forslag til en såkaldt midlertidig bevillingslov uden nye initiativer, som fortsætter status quo og dermed også lader befolkningen sejle sin egen sø, og hvor bl.a. de allerfattigste børn svigtes.
Det er resultatet af, at Socialdemokraterne har valgt at danne en regering med højrefløjen frem for at videreføre et samarbejde, der baserede sig på de rød-grønne partier.
Men dem, der er økonomisk trængt, og dem, der oplever konkurser i deres virksomheder, kan ikke betale deres regninger med skåltaler; de får ikke råd til gaver til børnene eller børnebørnene af pompøse og selvtilfredse erklæringer – de har brug for akut hjælp.
Nu kommer danskerne til at vente måneder, før der vedtages en rigtig finanslov for 2023, men ser man på regeringsgrundlaget, er der heller ikke meget at se frem til der.
For vi har fået en regering, som midt i en buldrende inflationskrise er mest optaget af at varetage interesserne i samfundets absolutte økonomiske top.
Direktøren, advokaten og konsulenten, der tjener 1 eller 2 mio. kr. om året, kan se frem til 10.000 kr. ned i foret.
Virksomhedsarvinger skal fremover beskattes lavere af deres arv end alle andre danskere.
Ekstra Bladet kunne forleden fortælle, at alene for LEGO-familiens arvinger vil særrabatten på arveskatten betyde, at de får 12,8 mia. kr. mere i lommen – 12,8 mia. kr.!
Ejendomsinvestorer, herunder udenlandske kapitalfonde, skal alligevel ikke betale skat af deres ejendomsgevinster.
Jo, det skal bl.a. de fattigste familier i det her land.
Tusinder af fattige familier må vinke farvel til det særlige børnetilskud, som Socialdemokraterne ellers indgik en aftale om i sommer.
Forlig og aftaler er åbenbart ikke noget, man skal regne med holder, når man indgår dem med Socialdemokraterne fremover.
Det er de allerfattigste familier i det her land.
Der skal skæres ned på su'en og på deres uddannelser.
Og så skal alle lønmodtagere vinke farvel til en forsommerfridag sammen med familien, fordi regeringspartierne som et lyn fra en klar himmel – det tror jeg godt man kan sige, for der var ikke nogen, der havde modet til at fortælle vælgerne om det inden valget – vil snuppe en helligdag fra befolkningen.
Med andre ord er det, vi kan se frem til, en overførsel af milliarder af kroner fra lønmodtagerne, fra de studerende og fra de fattigste familier til den absolutte overklasse i det her land.
Det er så skævt og asocialt, som det kan blive.
Jeg hører regeringen tale meget om, at den vil gøre, hvad der er godt for Danmark, men det handler angiveligt om, hvad der er godt for Overdanmark.
Om selve aftalen vil jeg sige, at det er trist, at vi ikke kan behandle et finanslovsforslag, der håndterer de økonomiske kriser, som mange mennesker står i, for det her lovforslag er jo utilstrækkeligt.
Men regeringen sætter jo reelt en pistol for panden af Folketinget, for hvis ikke vi stemmer for det her lovforslag, kan der ikke udbetales lønninger og pensioner pr. 1. januar, og derfor støtter Enhedslisten selvfølgelig også lovforslaget.
Det er heller ikke så betryggende at give regeringen hjemmel i den her midlertidige finanslov.
Vi får at vide, at der kun er tale om tekniske fremskrivninger, men kan vi være sikre på, at der ikke er politiske til- og fravalg i, hvilke bevillinger der fortsætter?
Det vil vi i hvert fald være opmærksomme på og spørge ind til i udvalgsbehandlingen.
I det hele taget kan den danske befolkning regne med, at Enhedslisten vil arbejde hver eneste dag for at presse den her regering til at tage ansvar i forhold til den økonomiske krise, som mange mennesker lige nu oplever.